Natríumklóratverksmiðju þarf ekki í umhverfismat Skipulagsstofnun hefur tekið ákvörðun um að natríumklóratverksmiðja Kemira á Grundartanga skuli ekki háð mati á umhverfisáhrifum . Í frétt Skessuhorns fyrir skömmu kom fram að verksmiðja sem þessi gæti skapað um 70 störf auk afleiddra starfa . Gert er ráð fyrir að verksmiðjan þurfi um fimm hektara athafnasvæði . Í ákvörðun Skipulagsstofnunar kemur fram að framleiðsla á natríumklórati og vetni á Grundartanga sé ekki líkleg til að hafa í för með sér umtalsverð umhverfisáhrif . Stofnunin hefur farið yfir þau gögn sem lögð voru fram af hálfu Mannvits fyrir Kemira við tilkynningu , umsagnir og viðbrögð Mannvits vegna þeirra . Ákvörðun Skipulagsstofnunar má kæra til umhverfisráðherra og er kærufrestur til 24. október 2011 . Skipulagsstofnun bendir á að þó svo að nú liggi fyrir ákvörðun stofnunarinnar um matsskyldu sé framundan umfangsmikið samráð og undirbúningur áður en unnt er að hefjast handa við að reisa fyrirhugaða natríumklóratverksmiðju . Það samráð þurfi að vera við margar stofnanir og fyrirtæki , svo sem Vinnueftirlit ríkisins , Mannvirkjastofnun , sveitarstjórn og slökkvilið . Í greinargerð framkvæmdaraðila kom fram að starfsemin væri ætluð á svæði sem er afmarkað í aðalskipulagi Hvalfjarðarsveitar 2008 - 2020 sem athafna - og hafnarsvæði . Ekki sé ljóst hvort breyta þurfi aðalskipulaginu ef áform um natríumklóratverksmiðju eigi að verða að veruleika . Skipulagsstofnun telur þó verksmiðjuna á umræddu svæði samræmist hvorki aðalskipulagi Hvalfjarðarsveitar né deiliskipulagi svæðisins . Framleiðsla verksmiðjunnar yrði um 60.000 tonn á ári sem flutt yrði sem hráefni til pappírsverksmiðju og notað þar til bleikingar . Megin hráefni til framleiðslu natríumklórats er salt og vatn . Til framleiðslunnar þarf rúm 40 MW af rafafli . Gert er ráð fyrir að verksmiðjan framleiði , auk natríumklórats , um 3.300 tonn af vetni á ári . Fram kemur í skýrslu Mannvits að við framleiðslu á natríumklórati sé matarsalt leyst upp með þéttivatni og myndi það pækil . Pæklinum sé bætt í kerlausn sem sé rafgreind . Eftir rafgreininguna er lausnin hituð og send til kristallara . Kristallarnir eru þurrkaðir áður en þeir eru settir í sekki og fluttir úr landi . Verksmiðjan verði reist samkvæmt bestu fáanlegu tækni með tilliti til orkunýtni , nýtingar á vetni , lokaðrar hringrásar , lágmarks losunar efna og úrgangs á föstu formi . Í greinargerð um efnaöryggi í skýrslu Mannvits kemur fram að þau hættulegu efni sem notuð séu við framleiðsluna séu vítissódi , saltsýra og vetnisperoxíð auk lítils magns af natríumdíkrómati . Vinna þurfi áhættugreiningu vegna flutnings og geymslu hættulegra efna . Verksmiðjan verði hönnuð með fyrirbyggjandi ráðstöfunum út frá þeirri greiningu og með öryggiskerfum svo sem vinnuverndarkerfum , slökkviaðstöðu , viðbragðsteymi og kerfi fyrir hlutleysingu frárennslis . Áhættugreining muni fara fram samhliða vinnu við starfsleyfi verksmiðjunnar . Allur útblástur verði þveginn áður en hann berist út í andrúmsloftið . Það sem þvegið sé úr útblæstrinum verði nýtt aftur í lokuðu kerfi . Magn þess sem eftir standi verði annars vegar um 15 kg af ryki á sólarhring frá þurrkara og sekkjunarstöð sem samsvari rúmlega 5 tonnum á ári , eða um 1% af heildarlosun þeirra fyrirtækja sem eru á Grundartangasvæðinu . Í skýrslunni segir að sé tekið mið af því og borið saman við aðrar verksmiðjur á svæðinu og aðra starfsemi með viðlíka efni í útlosun , sé losun frá fyrirhugaðri natríumklóratverksmiðju Kemira óveruleg .